Karen Hækkerup (S), 2005-10-12:
Siden den borgerlige regering trådte til, er priserne på børnepasning og i øvrigt også på kollektiv trafik og voksenundervisning og al mulig anden brugerbetaling steget voldsomt.
I nogle kommuner, eksempelvis Vejle, Helsingør og Vordingborg, er priserne på daginstitutionstilbud steget mellem 30 og 40 pct.
Der er altså tale om, at der har været massive prisstigninger på børnepasningen siden Foghregeringen trådte til.
Hvis børnene så havde fået 19, 30 eller 40 pct. bedre institutioner, ville der måske have været logik i prisstigningerne, men det er jo desværre langtfra tilfældet.
Tværtimod er der blevet skåret i bevillinger og normeringer, så dagpasningstilbuddene i dag reelt set er dårligere, end de var for 4 år siden.
Med de dårligere normeringer kommer også et højere støjniveau i institutionerne, og børnelivet for børnene og arbejdslivet for de voksne bliver dårligere.
Alt i alt er der altså tale om en udvikling, vi ikke kan være bekendt.
Der burde være bedre forhold for børnene, der skal passes, ligesom arbejdsforholdene burde være bedre for de voksne, som arbejder med at passe vores børn.
Her bør jeg vel nævne, at Socialdemokraternes udspil til finansloven foreslår et generelt kvalitetsløft på daginstitutionsområdet, og jeg forstod på Venstre, at man var villige til at forhandle om det.
Vi møder meget gerne op, for vi vil gerne have, at der bliver bedre institutioner.
Socialdemokraterne har længe arbejdet for at få nedsat forældrebetalingen, og derfor er vi også glade for, at det omsider er lykkedes regeringen at vende fokus fra, at priserne bare skal stige, og til, at de nu gerne må blive mindre.
Men vi forventer, at regeringen dokumenterer, at den forældrenedsættelse, der nu er til behandling for de 0-2-årige, ikke medfører dårligere kvalitet eller endnu dårligere normering i institutionerne for de 0-2-årige og ej heller for de lidt større børn.
Vi har en del tekniske spørgsmål i forbindelse med lovforslaget, men målet, billigere børnepasning, er vi naturligvis stolte over at vi har fået regeringen til at ville arbejde for, selv om det her forslag desværre ikke tilgodeser alle de familier, der lige nu betaler flere penge for en dårligere plads, end de gjorde under den socialdemokratiske regering.
Den her nedsættelse af forældrebetalingen er kun tiltænkt de 0-2-årige.
Det vil altså sige, at mens forældre til vuggestuebørn kan se frem til en lille nedsættelse, så kan prisen på børnehavepladsen, fritidshjemspladsen, fritidsordningen eller klubpladsen godt stige i kroner og øre for de børn, der er over 2 år.
Det er jo det, man kan kalde de små skridts politik.
Det er langt fra det løfte om at give børnefamilierne bedre kår, som vi gerne så indfriet fra regeringens side.
Men vi er positive, hvis regeringspartierne som sagt under udvalgsarbejdet kan godtgøre, at institutioner ikke bliver dårligere som følge af lovforslaget.
Socialdemokraterne er enige i intentionen i lovforslaget: billigere børnepasning.
Vi har netop selv i vores forslag til finanslov fremlagt et forslag om et takststop for den brugerbetaling, der er steget så voldsomt, siden Foghregeringen trådte til.
Vi har også i vores forslag til finanslov foreslået, at børn i vuggestuer og børnehaver skal have et gratis og sundt måltid mad, ligesom vi over 3 år vil afsætte 750 mio. kr. til bekæmpelse af den negative sociale arv og til et generelt kvalitetsløft af daginstitutionerne.
Når jeg nævner de her udspil til finansloven, så er det ikke, fordi jeg ikke godt er klar over, at det ikke er finansloven, der er til debat netop nu, men for at understrege, at vi vil mere med institutionerne end blot at sænke priserne for de 0-2årige.
Vi ønsker at satse på kvaliteten i vores daginstitutioner, og derfor er det vores klare forventning, at regeringen kan dokumentere, at lovforslaget ikke vil medføre dårligere pasning.
Vi er glade for, at regeringen trods alt nu tager hul på problemerne med de kæmpe prisstigninger, der har været på børnepasningen, siden Foghregeringen trådte til, og vi vil under udvalgsarbejdet bede om, at der bliver lavet en liste kommune for kommune, hvor vi kan se, hvad konsekvenserne af det her lovforslag er.
Men generelt er vi positive og glade for, at regeringen nu også er villig til at se på problemet.